Publication: Magyar Közlöny
Issue: MK-2001-43 (Year: 2001, Number: 43)
Era: 1990-2004
Section: a 12/2001. (IV. 12.) EüM rendelethez
Paragraph Index: 364

1. Egyszeri dózis toxicitása Az akut vizsgálat azon toxikus reakciók minőségi és mennyiségi vizsgálata, melyek a hatóanyag vagy — az adott készítményben, az ott jelen lévő arányban és fizikai-kémiai állapotban tartalmazott — hatóanyagok egyszeri beadása következményeként jelentkeznek. Az akut toxicitási vizsgálatokat kötelezően két vagy több ismert törzsből származó emlős (legalább egy rágcsáló és egy nem-rágcsáló) állatfajon kell elvégezni, hacsak egyetlen faj alkalmazása nem indokolható. Általában legalább két beadási módot kell választani. Ezek közül az egyik azonos a javasolt emberi alkalmazással, vagy ahhoz hasonló, míg a másik — amennyiben a tervezett emberi alkalmazás szájon át történik — legyen bőrön keresztüli (izomba vagy vénás) adagolás, illetve fordítva. A két alkalmazási mód közül legalább az egyiknek biztosítania kell az anyag szisztémás bejutását. A vizsgálatnak ki kell terjednie az észlelt tünetek megjelenési idejének megfigyelésére, beleértve a helyi reakciókat is. A megfigyelési időtartam meghatározásához a vizsgáló vegye figyelembe a várható szöveti, szervi károsodások kialakulásának, e károsodások visszafejlődésének várható időtartamát. A megfigyelési idő nem lehet kevesebb, mint 7 nap és — állatetikai megfontolásokra tekintettel — általában nem több, mint 14 nap. A megfigyelési időt túlélő, valamint a megfigyelés során elhullott vagy végső állapotba került állatokat fel kell boncolni. Kórszövettani vizsgálatokat a makroszkópos elváltozást mutató szervekből kell végezni. Törekedni kell arra, hogy a kísérleti állatok megfigyelése, vizsgálata a lehető legtöbb információ megszerzésére nyújtson lehetőséget. Az egyszeri kezeléssel történő toxicitási vizsgálatot úgy kell elvégezni, hogy az akut toxicitás tünetei, az elhullás oka és természete jól megfigyelhető, dokumentálható legyen. Megfelelő állatfajon vizsgálva a megközelítő halálos dózis és a dózis—hatás összefüggést mennyiségileg kell értékelni. Az egyszeri alkalmazás mellett történő vizsgálatok eredménye alapján következtetni lehet az emberen történő akut túladagoláskor jelentkező tünetekre és hatásokra, a vizsgálati anyag gyomor-bélcsatornából való, illetve bőrön át történő felszívódására, a megfelelő állatfajokon történő ismételt kezelések optimális dózisaira. Ha a hatóanyag kombinációban szerepel, a vizsgálatokat úgy kell megtervezni, hogy az egyes komponensek közötti kölcsönhatások következtében fellépő fokozott vagy új jellegű toxicitás megállapítható legyen.

Source: https://magyarkozlony.hu/hivatalos-lapok/63a6486779bfa5c8125bbc2c7dafef09d13bd214/dokumentumok/f3e0beebfd86ad9435a490bbc2a68d9a23bcac54/letoltes